Apstiprināts ar

Ministru kabineta

2018.gada ………..

noteikumiem Nr………

**Latvijas būvnormatīvs LBN 202-18 “Būvniecības ieceres dokumentācijas noformēšana”**

**I. Vispārīgie jautājumi**

1. Būvnormatīvs nosaka prasības būvniecības ieceres dokumentācijas grafisko, teksta dokumentu un rasējumu noformēšanai.

2. Būvnormatīvs neattiecas uz būvniecības ieceres metu, citiem pirmsprojekta grafiskiem vai teksta dokumentiem, demonstrācijas materiāliem. Būvnormatīva prasības neattiecas uz būvniecības ieceres dokumentācijas noformēšanu papīra veidā autoceļu un ielu būvniecības jomā, piemērojot LVS 190-1:2000 “Ceļu projektēšanas noteikumi. 1.daļa Ceļa trase” vai LVS 190-6:2009 “Ceļu projektēšanas noteikumi. 6.daļa Autoceļu un tiltu būvprojektu saturs un noformēšana”.

3. Būvniecības ieceres dokumentācijas grafiskās datnes būvniecības informācijas sistēmā augšupielādē PDF formātā. Nepieciešamības gadījumā grafisko datni var dublēt citā formātā. Citas datnes var augšupielādēt būvniecības informācijas sistēmā jebkurā formātā.

4. Ja būvniecības ieceres dokumentāciju izstrādā papīra veidā, papildus šī būvnormatīva prasībām ievēro normatīvajos aktos dokumentu noformēšanas jomā noteiktās prasības.

**II. Būvniecības ieceres dokumentācijas noformēšana**

5. Grafiskos un teksta dokumentus, kas atbilst būvprojekta sastāvā minētiem dokumentiem, vai datnes, kas satur informāciju atbilstoši būvprojekta grafisko vai teksta dokumentu saturam, ko pievieno paskaidrojuma rakstam un apliecinājuma kartei, noformē tādā pašā veidā kā būvprojektā ietveramos grafiskos un teksta dokumentus vai datnes. Paskaidrojuma rakstam un apliecinājuma kartei papīra veidā titullapu, sastāva lapu un satura rādītāju var nepievienot. Paskaidrojuma rakstam un apliecinājuma kartei pievienotos pielikumus papīra veidā var nelikt sējumā.

6. Būvprojektu minimālā sastāvā un būvprojektu noformē vienādi.

7. Būvprojekta teksta lapas vai datnes satur nepieciešamo informāciju un skaidrojošos aprakstus par objektu, būvprojekta risinājumiem, būvprojekta izstrādātāju, būvniecības ierosinātāju, laiku un vietu.

8. Būvprojektam papīra veidā pievieno:

8.1. titullapu;

8.2. sastāva lapu (būvprojektā iekļautie sējumi ar kārtas numuriem);

8.3. satura rādītāju (sējumā ietvertā teksta lapu un rasējumu satura rādītājs ar lappušu norādēm).

9. Noformējot papīra veidā, sējuma titullapā norāda šādu informāciju:

9.1. būvprojekta izstrādātāja nosaukums – juridiskām personām, vai vārds, uzvārds, sertifikāta numurs – fiziskām personām;

9.2. būvniecības ierosinātāja nosaukums – juridiskām personām, vai vārds, uzvārds – fiziskām personām;

9.3. objekta nosaukums;

9.4. daļas nosaukums;

9.5. sējuma numurs un tajā ietvertās daļas marka;

9.6. būvprojekta vadītāja vārds, uzvārds, sertifikāta numurs.

10. Noformējot papīra veidā, sējuma satura rādītāja lapu ar lappušu norādēm pievieno aiz sējuma titullapas un sastāva lapas katrā sējumā. Būvniecības informācijas sistēmā būvprojektam nav sējumu un tam nepievieno titullapu, satura rādītāju un sastāva lapu.

11. Noformējot papīra veidā, būvprojekta vienas daļas sastāvā var iekļaut grafiskos, teksta dokumentus un rasējumus no vairākām markām. Būvniecības informācijas sistēmā katra marka veido atsevišķu daļu.

12. Papīra veida grafiskos dokumentus, kas nav rasējumi, noformē nodrošinot to vizuālu un skaidru uztveramību.

13. Būvprojekta daļas rasējumus ievada vispārīgo rādītāju lapa (var būt apvienota ar skaidrojošo aprakstu), kurā iekļauj:

13.1. daļas rasējumu sarakstu un markas;

13.2. projektēšanā izmantoto dokumentu sarakstu;

13.3. norādījumus (var būt apvienoti ar skaidrojošo aprakstu) un nestandarta apzīmējumus.

14. Rasējuma lapas labajā apakšējā stūrī iekārto rakstlaukumu. Rakstlaukumā norāda šādu informāciju:

14.1. būvprojekta izstrādātāja nosaukums – juridiskām personām vai būvprojekta izstrādātāja vārds, uzvārds, sertifikāta numurs – fiziskām personām;

14.2. objekta nosaukums;

14.3. rasējuma nosaukums vai saturs;

14.4. marka un numurs;

14.5. mērogs;

14.6. rasējuma lapas izstrādātāja vārds, uzvārds.

15. Atkārtoti lietotiem rasējumiem iekārto rakstlaukumu, kurā norāda šādu informāciju:

15.1. atkārtoti lietotā rasējuma piesaistītāja vārds, uzvārds;

15.2. marka un numurs.

16. Būvprojekta atsevišķu daļu, darbu vai rasējumu nosaukumus saīsina, apzīmējot ar marku. Marku apzīmējumi norādīti šī būvnormatīva pielikumā. Var veidot arī papildus markas, ja tas nepieciešams.

Ministru prezidenta biedrs,

ekonomikas ministrs A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs Ē.Eglītis

Vīksna 67013140

Marija.Viksna@em.gov.lv